b'\n_START_ARTICLE_\nColegiul Na\xc8\x9bional Iulia Hasdeu\n_START_SECTION_\nIstorie\n_START_PARAGRAPH_\nPiatra de temelie a construc\xc8\x9biei este pus\xc4\x83 \xc3\xaen ziua de 20 iulie 1926 a\xc8\x99a cum atest\xc4\x83 actul de \xc3\xaentemeiere:_NEWLINE_\xe2\x80\x9eAst\xc4\x83zi 20 iulie anul m\xc3\xa2ntuirii 1926, \xc3\xaen zilele majest\xc4\x83\xc8\x9bilor lor, Ferdinand I, rege al tuturor rom\xc3\xa2nilor \xc8\x99i m\xc4\x83ritei sale doamne, regina Maria, patriarh al Rom\xc3\xa2niei fiind I.P.S.S. Dr. Miron Cristea, iar ministru al Instruc\xc8\x9biunii Dl. I. Petrovici, av\xc3\xa2nd ca primar al municipiului Bucure\xc8\x99ti pe Dl. Anibal Teodorescu, iar primar al Sectorului 2, pe Dl. Dimitrie Grozdea; Pus-am piatra de temelie a Liceului Comunal de fete Obor. \xc3\x8enceput-am ridicarea acestui a\xc8\x99ez\xc4\x83m\xc3\xa2nt din dorin\xc8\x9ba de a fi altar de cultur\xc4\x83 \xc8\x99i via\xc8\x9b\xc4\x83 na\xc8\x9bional\xc4\x83 pentru aceast\xc4\x83 parte a cet\xc4\x83\xc8\x9bii Bucure\xc8\x99tilor, p\xc4\x83str\xc4\x83toare a celor mai vechi tradi\xc8\x9bii eroice \xc8\x99i religioase.\xe2\x80\x9d_NEWLINE_Anul 1929 este foarte important \xc3\xaen istoria liceului. Este anul \xc3\xaen care se face mutarea \xc3\xaen noul loc care poart\xc4\x83 numele de \xe2\x80\x9cLiceul Comunal de Fete Iulia Hasdeu\xe2\x80\x9d, nume pe care \xc3\xael va p\xc4\x83stra \xc3\xaenc\xc4\x83 dou\xc4\x83 decenii. \xc3\x8en anul 1942 \xe2\x80\x9cs-a inaugurat \xc8\x99i dat spre folosin\xc8\x9b\xc4\x83 cl\xc4\x83direa nou\xc4\x83 a Liceului Comunal de Fete Iulia Hasdeu\xe2\x80\x9d._NEWLINE_Dup\xc4\x83 Al Doilea R\xc4\x83zboi Mondial, efectivele claselor cresc considerabil. Astfel, \xc3\xaen anul \xc8\x99colar 1945-1946 existau nou\xc4\x83 clase \xc3\xaent\xc3\xa2i paralele, fiecare av\xc3\xa2nd 42-44 eleve. Tot \xc3\xaen acest an se \xc3\xaenfiin\xc8\x9beaz\xc4\x83 un internat pentru copiii s\xc4\x83raci cu o capacitate de 120 de locuri. Una din pl\xc4\x83cile de marmur\xc4\x83 aflate \xc3\xaen holul liceului, marcheaz\xc4\x83 darea \xc3\xaen folosin\xc8\x9b\xc4\x83 a internatului, a c\xc4\x83rui construc\xc8\x9bie a \xc3\xaenceput \xc3\xaen 1945 \xc8\x99i s-a \xc3\xaencheiat \xc3\xaen noiembrie 1947. \xc3\x8en 1955, numele liceului devine \xe2\x80\x9c\xc8\x98coala medie nr. 15\xe2\x80\x9d. Cuprinde ciclurile gimnazial \xc8\x99i liceal iar \xc3\xaen anul \xc8\x99colar urm\xc4\x83tor, se \xc3\xaenfiin\xc8\x9beaz\xc4\x83 \xc8\x99i o sec\xc8\x9bie seral\xc4\x83. \xc3\x8en toamna anului 1956 liceul devine mixt. \xc3\x8encep\xc3\xa2nd cu anul \xc8\x99colar 1971-1972 liceul devine real-umanist cu limba de predare spaniol\xc4\x83, proces care se generalizeaz\xc4\x83 \xc3\xaen anul \xc8\x99colar 1974-1975._NEWLINE_A urmat apoi perioada \xc3\xaen care accentul s-a pus pe \xc3\xaenv\xc4\x83\xc8\x9b\xc4\x83m\xc3\xa2ntul tehnic \xc8\x99i a crescut foarte mult num\xc4\x83rul de clase la seral iar liceul sub numele de Liceul de filologie-istorie nr. 1. \xc3\x8en anul 1990 denumirea liceului s-a schimbat \xc3\xaen Liceul Teoretic Iulia Hasdeu, denumire pe care a p\xc4\x83strat-o p\xc3\xa2n\xc4\x83 \xc3\xaen anul 2000. Ca recuno\xc8\x99tere a calit\xc4\x83\xc8\x9bii procesului de \xc3\xaenv\xc4\x83\xc8\x9b\xc4\x83m\xc3\xa2nt desf\xc4\x83\xc8\x99urat \xc3\xaen liceu \xc8\x99i a realiz\xc4\x83rilor, \xc3\xaencep\xc3\xa2nd din anul \xc8\x99colar 2000-2001, acesta a fost numit prin Ordin al Ministrului Educa\xc8\x9biei Na\xc8\x9bionale \xe2\x80\x9cColegiul Na\xc8\x9bional Iulia Hasdeu\xe2\x80\x9d.'